Марко Ганчев
Панчо и морето

chitanka.info

Сваля гащи, сваля риза

Панчо и в морето влиза.

Но морето го не иска:

с капки ледени го плиска.

С бяла пяна му се пени:

— Панчо, махай се от мене!

С пръски яростни го пръска

и с вълни навън го блъска,

сякаш Панчо му е враг.

Но напира Панчо пак.

И успява, и успява —

до гърди се потопява.

И вълните, вече кротки,

му се галят като котки.

Иска Панчо да се връща,

но водата го прегръща,

пяната го лисва с ласка —

пак в морето тя го тласка.

Капки милват го приятно,

връщат го и те обратно.

Плачат пръски насълзени:

— Панчо, Панчо, стой при мене!

Смелост има ли детето,

става му другар морето.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.